als_Latn dik_Latn sag_Latn
Pranimi per studentet e rinj
Institucioni ndjek një politikë korrekte për pranimin e studenteve te rinj.
Në Universitetin Planetar të Tiranës (SHLP) procesi i pranimit dhe i regjistrimit të kandidatëve në programet e studimit të ciklit të parë dhe/ose të ciklit të dytë kryhet sipas Urdhrave në fuqi të Ministrit të Arsimit dhe Shkencës dhe në zbatim të tij, sipas Udhëzimeve përkatëse të rektorit të institucionit. Për këtë qëllim bëhet shpallja e procedurës se pranimit te kërkesave të kandidatëve që dëshirojnë të vazhdojnë programet e studimit në këtë institucion duke filluar nga data 01 shtator. Aplikimi për regjistrim në programet e studimit të ciklit të parë dhe në programet e integruara të studimeve të ciklit të dytë kryhet deri me date 15 nëntor. Për aplikim, kandidati duhet te dorëzoje dokumentacionin e mëposhtëm:
a) Diplomën e Maturës Shtetërore se bashku me certifikatën e notave ose diplomën/dëftesën e shkollës së mesme të fituar jashtë vendit, të vlerësuar të barasvlershme me të në Shqipëri. Kandidatet që kanë përfunduar shkollën e mesme përpara vitit 2011, dorëzojnë dëftesë pjekurie të shkollës se mesme;
b) Dokumentin e identifikimit (karte identiteti, letërnjoftim ose pasaporte). Ne dosje mbahet vetëm fotokopja e dokumentit të identifikimit;
c) 2 fotografi;
ç) Shtetasit e huaj duhet te paraqesin lejen e qëndrimit ne Shqipëri (kopje e noteruar)
Në qoftë se kandidati nuk ka dëftesë pjekurie të shkollës se mesme, duhet të paraqesë dublikatë të dëftesës së pjekurisë, të lëshuar nga drejtoria e shkollës së mesme ku ka përfunduar shkollën dhe të konfirmuar nga Drejtoria Arsimore Rajonale/Zyra Arsimore përkatëse, ose listën e notave te shkollës së mesme lëshuar nga Arkivi Qendror i Shtetit.
Universiteti Planetar i Tiranës (SHLP) i dërgon Agjencisë Kombëtare të Provimeve (AKP), brenda datës 30 nëntor, një listë të studenteve të regjistruar, në formë shkresore dhe elektronike (hardcopy dhe në CD) për tu pajisur prej saj me numrat e matrikullimit të studentëve.
Pas procesit të regjistrimit në programet e studimit të ciklit të parë dhe/ose të ciklit të dytë, institucioni përpilon një raport të hollësishëm në lidhje me regjistrimet e studenteve në afatet dhe formatet e kërkuara sipas Udhëzimit në fuqi të Ministrit të Arsimit dhe Shkencës "Për mbledhjen, përpunimin dhe raportimin e të dhënave statistikore".
Universiteti Planetar i Tiranës (SHLP) i regjistron studentët në regjistrin bazë në përputhje me përcaktimet e Udhëzimit në fuqi të Ministrit të Arsimit dhe Shkencës "Për gjenerimin dhe dhënien e numrave të matrikullimit" dhe të Urdhrit në fuqi të Ministrit te Arsimit dhe Shkencës "Për përcaktimin e kodit të regjistrave të studentëve në IAL".
Universiteti Planetar i Tiranës (SHLP) ka projekt zhvillimi afatmesëm, në përputhje me politikat e pranimit të studenteve dhe informon studentët e ardhshëm (maturantët) për programet e studimeve që ofron, nëpërmjet formave të njohura me spote, titra, fletëpalosje dhe zyrës së këshillimit të karrierës. Për pritjen, informimin dhe pranimin e studentëve të rinj organizohet shërbimi me orë të zgjatura nga Kordinatori administrativ, zyra për zhvillimin e karrierës, sekretaria mësimore, zyra e financës etj.
Institucioni ndjek një politikë të informimit të studentëve dhe siguron komunikimin ndërmjet tyre dhe personelit akademik.
Për plotësimin e këtij standardi, institucioni ka strukturën e informimit dhe këshillimit për studentë dhe ka siguruar mjete të komunikimit të jashtëm dhe mjete të komunikimit të brendshëm. Çdo pjesëtar i personelit në institucion ka një adresë elektronike të brendshme. Në sekretari mbahet dosje personale për çdo studenti dhe adresa (edhe elektronike) dhe numri i telefonit të çdo studenti.
Institucioni ndjek një politikë të orientimit dhe këshillimit të studentëve.
Universiteti Planetar i Tiranës (SHLP) për informimin dhe orientimin e studenteve ka strukturën përkatëse të informimit dhe këshillimit që bën informimin dhe orientimin e studentëve. Krahas kësaj, institucioni ka hartuar dhe vë në dispozicion të çdo studenti dhe personi tjetër të interesuar, guidë të veçantë informimi për çdo program studimi.
Studentët që dëshirojnë të ndryshojnë programet e studimeve, e përmbushin kërkesën e tyre duke u njohur paraprakisht me udhëzime të posaçme të rektorit për transferim studimesh, përmes një dokumentacioni rigoroz që ekuivalenton dhe njeh kreditet e fituara si dhe përcakton detyrimet për programin e ri të zgjedhur nga studenti/tja.
Institucioni ndjek një politike mbështetëse për kategori sociale të veçanta.
Në Universitetin Planetar të Tiranës (SHLP) për studentët me aftësi të kufizuara zbatohen politika të veçanta duke u ofruar shërbime plotësuese, si tutor, shërbim social e psikologjik, kujdestari në kampus si dhe politika favorizuese që lidhen me tarifën e shkollimit. Politika mbështetëse zbatohen edhe për studentët që angazhohen në aktivitete sportive, kulturore, shkencore etj.
Në Universitetin Planetar të Tiranës (SHLP) nuk ofrohen programe studimi me kohë të pjesshme, por me kërkesën e studentëve, një sistem favorizues për zhvillimin e planit mësimor të plotë zbatohet ditën e premte, të shtunë dhe të diel, veçanërisht për programet e studimit: Mësues i Arsimit Parashkollor, Mësues i Arsimit Fillor; Psikologji si dhe për Programet e ciklit të dytë: “Master”.
Institucioni ofron literaturë bazë dhe ndihmëse për studentët.
Praktika mbizotëruese mësimdhënëse në Universitetin Planetar të Tiranës (SHLP) është ajo që për secilën lëndë apo njësi lëndore, pedagogu i udhëzon studentët për literaturën bazë dhe për literaturën e rekomanduar. Literatura bazë është kryesisht ajo që përdoret edhe në Programet e studimit të Universitetit të Tiranës dhe Universiteteve të tjera publike e private në gjuhën shqipe. Një pjesë e teksteve bazë janë me autorësi të pedagogëve të Universitetit Planetar të Tiranës (SHLP), të tilla, si matematika, gjuha shqipe, psikologjia sociale, psikologjia e zhvillimit, hyrje në ekonomi, ekonomi tregu, biologji, pediatri, infermieristikë etj.
Literaturë bazë rekomandohen edhe tekste të përkthyera nga shtëpi të ndryshme botuese, si dhe tekste në gjuhën angleze, kryesisht në fushën e teknologjisë së informacionit. Në çdo rast, pedagogu u ofron studentëve leksionet e tij të shkruara.
Literatura ndihmëse është gjithashtu e parashikuar dhe e pasqyruar në syllabusin e çdo lëndë dhe njësie lëndore. Është krijuar edhe fondi e-book.
Kopje të të gjitha teksteve bazë janë siguruar gjithashtu edhe në fondin e bibliotekës së institucionit.
Biblioteka punon me orar të zgjatur, nga ora 8.00 deri në orën 19.00. Ky orar është i shpallur në mjediset e saj. Për çdo student ka kartelë regjistrimi dhe sigurimi të literaturës si dhe sistem të kompjuterizuar të shërbimit bibliotekar. I gjithë fondi i bibliotekës është i informatizuar. Kjo detyrë dhe programi i menaxhimit të saj është hartuar nga vet studentët e institucionit, si pjesë e detyrave të kursit dhe e prezantimeve të tyre në konferenca shkencore.
Institucioni u ofron studentëve të ciklit të parë mbështetje nëpërmjet shërbimeve universitare për të lehtësuar ecurinë e tyre.
Në fillim të kursit të parë, kryesisht për lëndët bazë, bëhet një evidentim i shkallës së zotërimit të koncepteve themelore. Mbi bazën e informacionit të grumbulluar, organizohen mësime plotësuese falas në mjediset e institucionit dhe forma të tjera të orientimit të studentëve për të kapërcyer vështirësitë paraprake.
Për shërbimin e rrjetit informatikë të institucionit, për shërbimin bibliotekar etj., ofrohet ndihmë dhe orientim konkret.
Institucioni ofron mjediset e tij dhe zhvillon kurse falas për të ndihmuar studentët, si p.sh.:
§ për mësimin e gjuhës italiane,
§ për mësimin 5 gjuhëve të huaja në sistemin e abonuar on-line,
§ për marrjen e leksioneve për zhvillimin e karrierës,
§ për marjen e leksioneve për barazinë gjinore,
§ për marjen e leksioneve për detyrat e kursit dhe punën e diplomës etj.
Institucioni inkurajon pjesëmarrjen e studentëve në jetën institucionale.
Në Universitetin Planetar të Tiranës (SHLP) studentet përfaqësohen në të gjitha organet drejtuese, në strukturat mësimore-kërkimore dhe të shërbimeve.
Këshilli i studenteve shpreh mendime dhe bën propozime për të gjitha problemet me interes të përgjithshëm: kryesisht për sistemin e kurrikulave, për rregulloret, për udhëzimet, për praktikat mësimore, për veprimtari shkencore, për veprimtari sportive, për veprimtari artistike etj. Institucioni e mbështet këshillin e studentëve dhe financon disa veprimtari të tyre.
Institucioni ndjek një politikë mbështetëse për të siguruar cilësinë e jetës studentore.
Politikat e ndjekura në Universitetin Planetar të Tiranës (SHLP) synojnë lehtësimin e jetës së studentëve. Kështu p.sh., mësimet zhvillohen të gjitha vetëm paradite; ora e parë e mësimit fillon në orën 9.00 në 5 ditët e para të javës. Asnjëherë mësimi nuk zhvillohet tej orës 16.00.
Institucioni mbështet jetën kulturore studentore studentët që angazhohen në veprimtari sportive të organizuara nga strukturat e tij dhe institucione të tjera.
Në institucion ofrohet shërbim i veçantë infermieror dhe mjekësor për raste emergjente dhe bashkëpunohet me strukturat shëndetësore (kryesisht me Qendrën shëndetësore të Qytetit Studenti) për parandalimin dhe kurimin e sëmundjeve dhe kujdesin shëndetësor për studentët.
Institucioni favorizon punësimin e studenteve.
Për shërbime të ndryshme në institucion, të tilla, si: marketingu, reklama, menaxhimi i bibliotekës, shërbimi në rrjetin informatikë etj. vazhdimisht aktivizohen studentët, duke i mbështetur ata financiarisht për punën e kryer.
Institucioni ofron ndihmë për integrimin e studentëve në punë, kryesisht përmes kontakteve direkte me qendrat e institucionet përkatëse punësuese, për fusha të tilla si informatika, teknologjia e informacionit, sektori bankar, marketingu etj.
Procedurat për regjistrim në Universitetin Planetar të Tiranës
Për tu regjistruar në Universitetin Planetar të Tiranës (SHLP) ju duhet të ndiqni proçedurat e aplikimit duke plotësuar dokumentacionin e mëposhtëm:
1. Një formular aplikimi të plotësuar.
2. Dëftesa origjinale e shkollës së mesme.
3. Një çertifikatë lindjeje ose fotokopje e pasaportës ose kartës së identitetit.
4. Katër (4) fotografi të tre muajve të fundit (me format dokumentacioni).:
5. Çertifikata ose diploma për mbrojtjen e gjuhëve të huaja apo të fituara në fusha të sportit, artit, etj.( Nese keni te tilla)
Për më tepër informacion në lidhje me aplikimin, ju mund të kontaktoni nëpërmjet postës elektronike: info@universitetiplanetar.com, info@planetar.edu.al, si dhe drejtpërdrejtë pranë zyrës sonë në adresën:
Universiteti Planetar i Tiranës (SHLP): Rr. “Budi 74/1”,në hyrjen e parë të Qytetit Studenti, pas Ambasadës Amerikane, në krah të Institutit Italian të Kulturës, Tiranë,
Tel: +355 42 45 27 64
Cel: +355 68 20 90 099/ +355 68 20 44 669/ 355 69 6 88 77 00
Kriteret e aplikimit
Universiteti Planetar i Tiranës (SHLP) pranon një numer të kufizuar studentësh dhe zbaton disa kritere pranimi. Kandidatët e interesuar i nënshtrohen një vlerësimi paraprak që bazohet në shqyrtimin e dokumentacionit të paraqitur dhe në dialogun e drejtëpërdrejtë. Mbi bazën e këtij vlerësimi paraprak, përcaktohet edhe tarifa e studimit të vitit të parë për secilin student.
Universiteti Planetar i Tiranës (SHLP) regjistron edhe kandidat që dëshirojnë të studiojnë në një degë të dytë. Kandidatë për degë të dytë konsiderohen aplikantët që kanë përfunduar një apo disa shkolla të larta, minimalisht me diplomë të nivelit Bachelor.
Universiteti Planetar i Tiranës (SHLP) regjistron edhe kandidat që dëshirojnë të transferojnë kreditet nga shkolla të tjera të larta të nivelit universitar. Në këto raste, kandidati duhet të paraqesë në UPT pranë Komisionit të Vlerësimit të Krediteve listën e lëndëve me kreditet e fituara dhe programet përkatëse të ndjekura pranë universitetit ku ka studiuar.
Përgatitja për kualifikime të tjera
Universiteti Planetar i Tiranës (SHLP) synon përgatitjen e studentëve me aftësi të tjera ekstrakurrikulare, ku përfshihet edhe pajisja me njohuritë e nevojshme të gjuhëve të huaja, si edhe njohuri në përdorimin e kompjuterit. Për këtë arsye, është e nevojshme që aplikantët të dorëzojnë gjatë proçesit të aplikimit të gjitha diplomat apo çertifikatat për kualifikimet që zotërojnë deri në datën e regjistrimit. Mbi bazën e tyre bëhet përcaktimi paraprak i nivelit të njohurive për gjuhën e huaj dhe për përdorimin e kompjuterit. Bazuar në këtë përcaktim organizohet edhe grupimi i studentëve në grupe mësimore në këto disiplina.
Për studentët me njohuri të kufizuara në gjuhën e huaj dhe kompjutera organizohen kurse intensive. Këto kurse ofrohen pa pagesë nga universiteti dhe zhvillohen pas orarit të mësimeve. Në fund të kursit të gjuhës së huaj dhe kursit për njohuri nga fusha e Informatikës, studentët i nënshtrohen një provimi. Synimi i këtyre kurseve është që në fund të vitit të parë, studentët të jenë të aftë të ndjekin lektorët e huaj gjatë referimeve të tyre në kursin e dytë e të tretë si dhe për përdorimin e teknologjisë së Informacionit jo vetëm gjatë mësimdhënies, por edhe në proçesin e vlerësimit të njohurive.
Tarifat studimore
Universiteti Planetar i Tiranës (SHLP) është universiteti që zbaton tarifa shkollimi nga më të favorshmet për kategoritë dhe shtresat me mundësi të ndryshme financimi. UPT ofron një shumëllojshmëri mundësish për të përfituar nga “Programet e Ndihmës Financiare” të cilat ndihmojnë studentët, që kanë të ardhura të pamjaftueshme ekonomike të përballojnë shpenzimet e jetesës studimore. Politikat e UPT për shpërndarjen dhe caktimin e ndihmës financiare janë të mirëpërcaktuara.
Universiteti Planetar i Tiranës (SHLP) është cilësuar si universiteti me tarifa shkollimi më të arsyeshme në vend. Çdo vit, UPT ofron një numër bursash për studentët e ardhshëm dhe ata aktualë. Komisioni i vlerësimit bën verifikimin e çdo kandidati të mundshëm për bursë, duke u bazuar në kritere të njohura për secilën kategori, si psh: drejtimi i studimit, afati i studimeve, niveli i studimeve, formimi i përgjithshëm, rezultatet e shkollimit, gjendja financiare dhe faktorë të tjerë. Numri dhe lloji i bursave të shpërndara mund të ndryshojë nga viti në vit.
Fituesit e bursave përfitojnë zbritje të plotë ose të pjesshme, në varësi të arritjeve individuale të kandidatit dhe tipit të bursës për të cilën ata konsiderohen ose për të cilën kanë aplikuar.
Akomodimi
Universiteti Planetar i Tiranës (SHLP) është në një pozicion shumë të përshtatshëm për akomodimin e studentëve: në Qytetin e Studenti . Ai kufizohet nga Lindja, nga Jugu dhe nga Perëndimi me godinat e Qytetit Studenti. Pjesa më e madhe e studentëve të Universitetit Planetar të Tiranës parapëlqejnë të akomodohen në godinat e Qytetit Studenti. Të tjerë bëjnë zgjedhje private, në afërsi të korpusit të universitetit ose në mjedise të tjera të Tiranës.
Akomodimi i studentëve të Universitetit Planetar të Tiranës (SHLP) në godinat e Qytetit Studenti i ndihmon ata të gjejnë zgjidhjen më të favorshme dhe vendin e duhur për të jetuar. Ky është një kampus modern, i ngritur në një kodër të pjesës Jugore të Tiranës, i sigurt dhe mjaft i përshtatshëm për një jetë aktive në një pjesë të konsiderueshme të ditës. Aty ka mundësi të shumta për studim, për argëtim, për shlodhje, për pushim, për të shpenzuar kohën e lirë me miqtë tuaj bashkëmoshatarë nga e gjithë Shqipëria dhe vende të tjera të botës që studiojnë në Universitete të tjera të Tiranës.
Akomodimi është një zgjidhje tërësisht personale, e cila varet nga dëshira dhe nevojat e gjithsecilit. Universiteti mund t’ju ndihmojmë të gjeni një shok/ shoqe të përshtatshme për të ndarë mjediset tuaja të banimit, si dhe për të gjetur shtëpi ose apartament me qera. Për më tepër informacion, ju duhet të drejtoheni pranë sekretarise së universitetit ose të kontaktoni nëpërmjet postës tonë elektronike.
info@planetar.edu.al
Studentë nga trevat shqiptare ose studentë të huaj
Universiteti Planetar i Tiranës (SHLP) mirëpret dhe inkurajon të gjithë studentët e ardhur nga trevat shqiptare ose nga vende të tjera që të regjistrohen dhe të ndjekin studimet e tyre pranë këtij universiteti. Për të gjithë krijohet një mjedis mikpritës dhe kriteret e përzgjedhjes dhe pranimit nuk kanë asnjë orientim tjetër, të ndryshëm nga ai që zbatohet për kandidatët e ardhur nga shkollat e vendit tonë.Ne i mirëpresim të gjithë të bëhen pjesë e komunitetit të UPT-ës edhe në rastet e transfertave të krediteve për studentët që kanë ndërprerë studimet dhe dëshirojnë të vazhdojnë studimet në UPT duke transferuar provimet e marra në universitetin e mëparshëm. Për më tepër informacion, ju mund të kontaktoni në adresat e mëposhtme:
Universiteti Planetar i Tiranës (SHLP): Rr. “Budi 74/1”, në hyrjen e Qytetit Studenti, përballë Liceut Artistik, Pranë Institutit Italian të Kulturës, Tiranë
(Sekretaria e Universitetit)
Tel: +355 42 45 27 64
Cel: +355 68 20 90 099 | +355 68 20 44 669 , 355 69 6 88 77 00
http://universitetiplanetar.com/kontakt.php
sekretaria@planetar.edu.al
Vizitë në kampus
Universiteti Planetar i Tiranës (SHLP) organizon vizita në mjediset e universitetit, para se kandidatët të aplikojnë. Vizitorët janë të mirëpritur të shohin nga afër mjediset brenda korpusit të universitetit, duke përfshirë godinën qëndrore, auditorët, laboratorët, bibliotekën, snallat e internetit, etj.
Kandidatët për t’u regjistruar në Universitetin Planetar të Tiranës mund të njihen me mjediset mësimore e ndihmëse të Universitetit edhe në sistemin on-line.
als_Latn als_Latn als_Latn als_Latn als_Latn ita_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn vec_Latn ron_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn tsn_Latn als_Latn als_Latn als_Latn est_Latn als_Latn als_Latn als_Latn als_Latn vec_Latn ron_Latn nno_Latn est_Latn als_Latn als_Latn als_Latn